Hans Christian Schmidt (V), 2001-04-05:
Det er vigtigt for Venstre, at man kan færdes derude, at man får lov til at opleve den livskvalitet det er at kunne bruge det land, som vi alle sammen holder af.
Venstre mener derfor, at kolonihaverne er et vigtigt bidrag til den danske kultur, og vi er derfor enige i, at det er af stor betydning, at kolonihaverne ikke forsvinder.
Men man kan med rimelighed spørge, om dette forslag nu også giver kolonihaverne en sikker fremtid, selv om der umiddelbart lægges op til dette i bemærkningerne til lovforslaget. Der er i øjeblikket en årlig nettotilvækst af kommunale kolonihaver på 850 stk. ifølge rapporten om kolonihavernes fremtid, og vi må sige, at lovforslaget ikke nødvendigvis sikrer, at denne udvikling fortsætter.
Som det bliver fremlagt, er det nemlig svært at se nogen umiddelbare fordele ved lovforslaget.
Umiddelbart virker forslaget noget overflødigt.
Problemet er, at når man indfører en retlig regulering, der indebærer, at nye kolonihaver ikke kan nedlægges igen, så vil kommunerne måske fremover være tilbageholdende med at oprette nye kolonihaver.
Måske vil kommunerne i stedet udlægge eventuelt ledige arealer til andre grønne formål, hvortil offentligheden har adgang, og det vil jo ikke gavne kolonihavefolket, hverken det nuværende eller dem, der i årene fremover ønsker sig en kolonihave.
For det andet kan man måske forudse, at der vil kunne ske nogle prisstigninger på kolonihaver.
Samtidig må man forudse en stigning i antallet på venteliste til eksisterende kolonihaver.
Den retlige regulering, som bliver foreslået i lovforslaget, vil måske begunstige de nuværende indehavere af kolonihaver på bekostning af dem, der gerne vil have en kolonihave i fremtiden, og denne mekanisme kan måske gradvis føre til, at beboersammensætningen vil ændre sig.
Det kan vel ikke være regeringens mening, at dette lovforslag skal medvirke til, at det kun er de folk, som har råd, som i fremtiden kan erhverve sig en kolonihave.
For det tredje vil vi også godt nævne det spørgsmål
kommunerne kan få et stærkt økonomisk incitament til meget hurtigt at nedlægge kommunale kolonihaver.
Vi forstår, at regeringen lægger op til, at de eksisterende kolonihaver er sikret mod nedlæggelse, medmindre
kommunen gør indsigelse inden den 1. november i år
Man kunne jo forestille sig, at nogle ville gøre indsigelse, således at de senere hen var frit stillet, og det vil jo ikke gøre situationen tryg for kolonihavefolket, tværtimod, uden at det måske er kommunernes ønske, men noget, de føler, de er nødt til for senere at være frit stillet.
For det fjerde kan man stille spørgsmålet, om kommunerne skal til at nedlægge kolonihaver, der bruges til helårsbeboelse.
For det femte fremgår det ikke helt klart af lovforslaget, om man er nødt til at overføre de øvrige regler fra sommerhusområdet til kolonihaveområdet.
Det er nogle spørgsmål, som vi helt klart gerne vil have undersøgt.
Alt i alt synes vi, at de intentioner, som ligger bag lovforslaget, nemlig at bevare den danske kolonihavekultur, er helt fine.
Dem er vi med på, men vi stiller os tvivlende over for, om dette lovforslag nu også vil få den ønskede virkning.
Venstre medvirker ikke til, at kolonihaver skal blive til spekulationsobjekter, vi ønsker heller ikke, at mennesker med små indkomster igen skal rammes af den socialdemokratiske politik.
Som sagt støtter Venstre den overordnede tanke om at bevare og udbygge kolonihaver, vi vil, som vi plejer, gå ind i en konstruktiv dialog om dette forslag, men vi vil ikke i dag tilkendegive, at vi med sikkerhed vil støtte forslaget.
Dertil er forslaget for upræcist.
Vi vil kun støtte lovforslaget, hvis det i sin endelige form er enkelt og overskueligt og vil gavne kolonihavetanken, en tanke, som kommunerne jo i høj grad har gjort alt, hvad de kan, for at fremelske.
Det har jo virkelig været sådan, at kommunerne i dag har gjort et kæmpe stykke arbejde, og vi ser jo alle steder, at kommunerne faktisk også er interesseret i det med kolonihaverne.
Jeg tror, man nævner to steder, hvor det ikke er tilfældet.
Så altså: Et forslag, der i sin endelige form virkelig tilgodeser kolonihavefolket, vil være et forslag, som Venstre vil have stor sympati for.
Derfor vil vi så stille en række spørgsmål, som betyder, at vi vil gå ind i en konstruktiv dialog, men samtidig stille nogle kritiske spørgsmål, som vi håber at få gode svar på, der kan være med til, at vi måske i udvalget sammen kan finde en fælles indstilling til selve lovforslaget.